**Fulgi de zăpadă**

*Ana Podaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fulgi de zăpadă

-sonet-

Ana PODARU

Ai spus că vine iarna peste noi...

că ne vom pierde noaptea prin zăpadă,

eu te-am rugat să ne desprindem goi

de-acest pământ, dar nimeni să nu vadă.

Pierduți am fost prin fulgi ca doi condori,

ne-am îmbrăcat cu straiele zăpezii,

pluteam sculptând arcuşuri şi viori,

cântam zdrobind furtunile amiezii.

Purtam în irişi albe flori de gheață,

în trupul nostru rece viscolea:

,,Adorm iubite, ninge sau e ceață?"

,,Răspunde-mi!"peste gându-mi troienea.

,,Să nu adormi!" mi-ai spus... ,,mai arde foc",

la pieptu-ți cald mai e un singur loc...